32005R1460
L 233/11
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 1460/2005 НА КОМИСИЯТА
от 8 септември 2005 година
за изменение на Регламент (ЕО) № 747/2001 на Съвета по отношение на тарифни квоти на Общността и референтни количества за някои стоки, произхождащи от Алжир
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 747/2001 на Съвета от 9 април 2001 г. относно начина на управление на тарифните квоти на Общността и на референтните количества за продукти, които могат да се ползват от преференции по силата на споразумения с някои средиземноморски страни, и за отмяна на Регламенти (ЕО) № 1981/94 и (ЕО) № 934/95 (1), и по-специално член 5, параграф 1, буква б) от него,
като има предвид, че:
(1)
С решение от 18 юли 2005 г. (2) Съветът одобри Евро-Средиземноморско споразумение за асоциация между Европейската общност и нейните държави-членки от една страна, и Алжирската народна демократична република, от друга страна.
(2)
Това споразумение определя за някои стоки с произход от Алжир тарифни отстъпки на Общността в рамките на тарифни квоти и референтни количества.
(3)
За да се приложат новите тарифни квоти и промените на съществуващите тарифни квоти, е необходимо да се измени Регламент (ЕО) № 747/2001.
(4)
Тъй като Регламент (ЕИО) № 3590/85 на Комисията от 18 декември 1985 г. относно атестацията и бюлетина за анализ, необходими при вноса на вина, сокове и шира от грозде (3) беше отменен с Регламент (ЕО) № 883/2001 на Комисията от 24 април 2001 г. относно определяне на подробни правила за изпълнение на Регламент (EO) № 1493/1999 на Съвета относно търговията с трети страни с продукти в сектор вино (4), позоваването на Регламент (ЕИО) № 3590/85 към Регламент (ЕО) № 747/2001 трябва да бъде заменено за яснота с ново позоваване на Регламент (ЕО) № 883/2001.
(5)
За 2005 г. трябва да се изчислят обемите на новите тарифни квоти в съответствие на основните обеми, уточнени в споразумението, пропорционално на изтеклия период до датата на влизане в сила на това споразумение.
(6)
За улеснение на управлението за 2005 г. на двете тарифни квоти, вече отворени с Регламент (ЕО) № 747/2001 за вина с произход от Алжир, внесените в рамките на тези квоти количества трябва да се извадят от съответните тарифни квоти, отворени съгласно Регламент (ЕО) № 747/2001, изменен с настоящия регламент.
(7)
Тъй като споразумението се прилага от 1 септември 2005 г., настоящият регламент следва да се прилага от същата дата.
(8)
Мерките, предвидени в настоящия регламент, съответстват на становището на Комитета по митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 747/2001 се изменя, както следва:
1.
Член 3 се заменя със следния текст:
„Член 3
Особени условия за използване на тарифни квоти за някои вина
За да се възползват от тарифните квоти на Общността, посочени в приложения от I до III с поредни номера 09.1001, 09.1107 и 09.1205, въпросните вина трябва да бъдат придружени с удостоверение за наименование за произход, издадено от компетентния алжирски, марокански или тунизийски орган, съгласно образеца в приложение ХII, било на документ VI 1 или екземпляр VI 2, попълнен съгласно член 32, параграф 2 от Регламент (ЕО) № 883/2001.“
2.
Приложение I се заменя с текста в приложението към настоящия регламент.
Член 2
За 2005 г. обемите на тарифните квоти на Общността, за които тарифният период започва преди датата на влизане в сила на Евро-Средиземноморското споразумение за асоциация между Европейската общност и нейните държави-членки от една страна, и Алжирската народна демократична република, от друга страна, се намаляват, без обемите на тарифните квоти за вината с номера 09.1001 и 09.1003, пропорционално на изтеклия преди тази дата период.
Член 3
Настоящият регламент влиза в сила на третия ден след датата на публикуването му в Официален вестник на Европейския съюз.
Той се прилага от 1 септември 2005 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 септември 2005 година.